C 14/3

Paraiškos paskelbimas pagal Europos Parlamento ir Tarybos reglamento Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinančio Tarybos reglamentą (EEB) Nr. 1576/89 17 straipsnio 6 dalį

(2021/C 14/03)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) 2019/787 (1) 27 straipsnį.

TECHNINĖS BYLOS PAGRINDINĖS SPECIFIKACIJOS

„NAGYKUNSÁGI SZILVAPÁLINKA“

Bylos numeris PGI-HU-02232 – 2016 10 14

1. Registruotina geografinė nuoroda

„Nagykunsági szilvapálinka“

2. Spiritinio gėrimo kategorija

Vaisių spiritas (Reglamento (EB) Nr. 110/2008 II priedo 9 kategorija)

3. Spiritinio gėrimo apibūdinimas

3.1. Fizinės, cheminės ir (arba) juslinės savybės

Cheminės ir fizinės savybės

Spiritinio gėrimo „Nagykunsági szilvapálinka“ mažiausia alkoholio koncentracija yra 40,0 tūrio procentų, didžiausias leistinas metanolio kiekis – 1 200

Juslinės savybės

Spiritinis gėrimas „Nagykunsági szilvapálinka“ yra skaidrus. Jam būdingas aiškiai juntamas, subtilus slyvų aromatas, kuriame, be gėlių kvapų, švelniai justi prieskonių aštrumas. Be slyvų aromato, jis pasižymi savitu prieskonių kvapu, lengvu rūgštumu ir vos juntamais marcipano ir uogienės pokvapiais.

Spiritinis gėrimas „Nagykunsági szilvapálinka“, „érlelt“ (brandintas). Spalva – skaidri, nuo ryškios šiaudų geltonumo iki aukso geltonumo. Gėrimo kvapui būdingi aiškiai juntami slyvų, vaisių ir prieskonių aromatai. Prieskonių kvapą nulemia juntami vanilės, gvazdikėlių ir cinamono pokvapiai. Be stiprių slyvų ir vaisių poskonių, ragaujant taip pat juntami saldūs prieskoniai. Švelni ir aptaki gėrimo tekstūra suteikia malonų pojūtį, kurį papildo juntami marcipano ir uogienės poskoniai.

Spiritinis gėrimas „Nagykunsági szilvapálinka“, „gyümölcságyon érlelt“ arba „ágyas“ (brandintas ant vaisių). Spalva – skaidri, nuo ryškios šiaudų geltonumo iki aukso geltonumo. Gėrimo kvapui būdingi aiškiai juntami slyvų, vaisių ir prieskonių aromatai. Produktas pasižymi švelniu dūmo kvapu, vyrauja glotnūs, aptakūs ir švelnūs gomuriui poskoniai, kuriuos suteikia uogienės ir marcipano tekstūra, būdinga ant vaisių brandintam gėrimui.

3.2. Specifinės savybės (palyginti su tos pačios kategorijos spiritiniais gėrimais)

Produktas „Nagykunsági szilvapálinka“ gaminamas iš 4 punkte išvardytų vietovių administracinėje teritorijoje užaugintų slyvų vaisių, taip pat toje vietovėje maišomas mentalas, produktas distiliuojamas ir brandinamas. Spiritiniame gėrime „Nagykunsági szilvapálinka“ yra ne mažiau kaip 40 proc. slyvų veislių ‘Vörös’ ir (arba) ‘Besztercei’ slyvų ir jų klonų distiliatų, o tai suteikia jam marcipano ir uogienės poskonių, kuriuos nulemia didelis cukraus kiekis vaisiuose. Slyvų veislės ‘Besztercei’ ir ‘Vörös’ yra valstybės pripažintos veislės, įtrauktos į nacionalinį veislių katalogą.

4. Atitinkama geografinė vietovė

Spiritinis gėrimas „Nagykunsági szilvapálinka“ gali būti gaminamas iš slyvų, išaugintų toliau išvardytų, į rytus nuo Tisos upės esančių Jaso-Nadkuno-Solnoko medės savivaldybių administracinėje teritorijoje, ir šioje teritorijoje įsikūrusiose spirito varyklose:

Tiszafüred, Tiszaszőlős, Tiszaigar, Tiszaderzs, Tiszaörs, Abádszalók, Tiszaszentimre, Nagyiván, Tiszabura, Tomajmonostora, Kunmadaras, Tiszaroff, Tiszagyenda, Kunhegyes, Berekfürdő, Tiszabő, Karcag, Fegyvernek, Kenderes, Kisújszállás, Tiszapüspöki, Örményes, Szolnok, Szajol, Törökszentmiklós, Túrkeve, Tiszatenyő, Kuncsorba, Rákóczifalva, Rákócziújfalu, Kengyel, Kétpó, Martfű, Mezőhék, Mezőtúr, Cibakháza, Tiszaföldvár, Mesterszállás, Nagyrév, Öcsöd, Tiszainoka, Tiszakürt, Cserkeszőlő, Kunszentmárton, Tiszasas, Csépa, Szelevény.

5. Spiritinio gėrimo gamybos metodas

Spiritinio gėrimo „Nagykunsági szilvapálinka“ mentalas maišomas, produktas fermentuojamas, distiliuojamas, paliekamas pastovėti, brandinamas ir užpilamas ant vaisių tik nustatytoje vietovėje esančiose varyklose. Gėrimas gaminamas iš geografinėje vietovėje užaugintų vaisių.

Pagrindiniai pálinka gamybos etapai yra šie:

1) vaisių atrinkimas ir priėmimas;

2) mentalo maišymas ir fermentacija;

3) distiliavimas;

4) palikimas pastovėti, brandinimas;

5) pálinka gamyba ir apdorojimas.

5.1. Vaisių atrinkimas ir priėmimas

Pagrindinės fizinės vaisių savybės yra jų smulkumas, pailga forma, tamsiai mėlynos arba rausvos spalvos odelė su apnašu, geltonas ir (arba) aukso geltonumo minkštimas, nuo kurio lengvai atsiskiria kauliukas, ir sultingas, harmoningas, saldžiarūgštis skonis. Pálinka gaminama iš tinkamai sunokusių (prinokusių ir (arba) pernokusių vaisių, kurių sausoji medžiaga sudaro ne mažiau kaip 15 proc.) geros arba labai geros kokybės vaisių. Vidutinis cukraus kiekis vaisiuose turėtų būti 15–16 proc. Priimamų vaisių kiekis nustatomas juos pasveriant. Priėmimo etapu vaisių kokybė vertinama sudarant imtį. Kokybės patikrinimas ir priėmimas (cukraus kiekio ir pH nustatymas) grindžiamas juslinių savybių vertinimu (ar vaisiai sunokę, švarūs, be pelėsio, puvimo požymių, nepažeisti ar nesudaužyti) ir sausosios medžiagos kiekio vertinimu. Su vaisiais turi būti pateikiami jų kilmę patvirtinantys dokumentai. Pagrindinis reikalavimas yra tas, kad vaisiai turi būti be trūkumų ir be pašalinių medžiagų.

5.2. Mentalo maišymas ir fermentacija

Kauliukai iš slyvų pašalinami kauliukų išėmikliu. Mentalas mentalo siurbliu pumpuojamas į fermentavimo rezervuarus. Optimali pH vertė yra 2,8–3,5.

Užtikrinamas tinkamiausias aromatas ir alkoholio kiekis, o temperatūra stebima palaikant pastovią temperatūrą (18–22 °C). Priklausomai nuo naudojamų slyvų vidinių savybių, tinkamiausia fermentacijos trukmė – 10–14 dienų.

Fermentuotas mentalas turi būti kuo greičiau distiliuojamas arba iki to laiko, kai gali prasidėti distiliavimas, turi būti užtikrintos pagrindinės tinkamo laikymo sąlygos.

5.3. Distiliavimas

Spiritinis gėrimas „Nagykunsági szilvapálinka“ gali būti gaminamas naudojant dvigubo frakcinio distiliavimo procesui tinkamą distiliavimo įrangą, pagrįstą metodais, kuriuos taikant naudojama variu padengta (distiliavimo, rafinavimo) įranga „still pot“, arba bet kokiu kitu techniniu sprendimu grindžiama įranga, kuria užtikrinama reikiama juslinė kokybė.

5.4. Palikimas pastovėti, brandinimas

5.4.1. Palikimas pastovėti

Spiritinis gėrimas „Nagykunsági szilvapálinka“ turi būti paliekamas pastovėti tol, kol jo skonis taps gerai subalansuotas.

5.4.2. Brandinimas

5.4.2.1. Spiritinis gėrimas „Nagykunsági szilvapálinka“, „érlelt“ (brandintas)

Brandinama kruopščiai paruoštose ir išvalytose medinėse statinėse, kad pálinka įgytų harmoningą skonį ir aromatą. Jei lauko temperatūra yra aukštesnė kaip 25 °C, laikymo patalpos oras turi būti bent kartą per savaitę drėkinamas vandens purkštuvu.

Produktas „Nagykunsági szilvapálinka“ turi būti brandinamas ne trumpiau kaip tris mėnesius medinėse ne didesnės kaip 1 000 litrų talpos statinėse arba ne trumpiau kaip vienus metus didesnėse kaip 1 000 litrų talpos medinėse statinėse.

5.4.2.2. Spiritinis gėrimas „Nagykunsági szilvapálinka“, „gyümölcságyon érlelt“ arba „ágyas“ (brandintas ant vaisių)

Jei „Nagykunsági szilvapálinka“ yra „yümölcságyon érlelt“ arba „ágyas“ (brandintas ant vaisių), brandinant į 100 litrų gėrimo pridedama ne mažiau kaip 10 kg prinokusių vaisių arba ne mažiau kaip 5 kg džiovintų tos pačios kaip ir gaminant pálinka naudotų slyvų veislės slyvų, išaugintų 4 punkte nurodytoje geografinėje vietovėje. Brandinimo procesas pridedant pirmiau nurodytoje geografinėje vietovėje užaugintų vaisių trunka ne trumpiau kaip tris mėnesius. Brandinimo procesas turi būti pagrįstas dokumentais, kad būtų galima atlikti patikras vietoje.

5.5. Pálinka gamyba ir apdorojimas

Laikantis labai griežtų reikalavimų, taikomų išpilstytiems į butelius produktams (± 0,3 tūrio procentų arba ± 1,5 tūrio procentų, jei pálinka brandinama užpilta ant vaisių), palikto pastovėti ir brandinto distiliato alkoholio koncentracija turi būti pakoreguota taip, kad gėrimas būtų tinkamas vartoti, – įpilama geriamojo vandens. Vanduo gali būti distiliuotas, nudruskintas, demineralizuotas arba suminkštintas.

Brandinta pálinka gali būti ataušinama ir filtruojama. Prireikus produktui filtruoti ir sunkiesiems metalams pašalinti galima naudoti tinkamas pagalbines technines medžiagas. Tada pálinka gali būti išpilstoma į butelius.

Pasiekus atitinkamą alkoholio koncentraciją, pálinka gali būti supilta į išplautus butelius, o buteliai uždaryti sandariais užsukamaisiais aliuminio dangteliais arba kamščiais, atitinkančiais maisto produktų pakavimo kriterijus. Buteliai gali būti pagaminti iš stiklo arba keramikos.

Didžiausia leistina išpilstymo vieneto talpa yra 2 litrai; į bet kokią didesnio tūrio talpą produktas gali būti išpilstomas tik tada, jeigu tai yra vienetinis produktas, skirtas dovanoti. Sandariai uždarytas produktas taip pat gali būti dedamas į dekoratyvinę dėžutę.

6. Ryšys su geografine aplinka arba kilme

6.1. Išsamūs duomenys apie geografinę vietovę arba kilmę, svarbūs ryšiui nustatyti

Spiritinio gėrimo „Nagykunsági szilvapálinka“ ir geografinės vietovės ryšys grindžiamas produkto kokybe ir reputacija.

Beveik visiškai lygų Nadkunšago kraštovaizdį paįvairina tik supiltinės kalvos (vengr. kunhalom) ir upės bei jų intakai. Itin sausas, lioso sąnašų suformuotas, smėlingas, bet gausus humuso vietovės dirvožemis yra palankus vaismedžiams auginti. Saulės šviesos valandų skaičius viršija 2 350 valandų per metus, o vidutinė metinė temperatūra yra 12 °C. Vidutinė vasaros temperatūra yra aukštesnė už nacionalinę vidutinę temperatūrą.

Viena iš šioje vietovėje auginamų vaisių rūšių yra slyvos, kurių galima rasti soduose visoje vietovėje ir kurių auginimas turi ilgametes tradicijas. Slyvos auginamos soduose ir vynuogynuose. Upių ir jų intakų pakrančių teritorijų dirvožemis dėl negiliai slūgsančio požeminio vandens yra pakankamai drėgnas, kad jame būtų galima auginti slyvas.

Tiek prekyba slyvomis, tiek slyvų auginimas ir panaudojimas Nadkunšago regione turi istorines tradicijas, o slyvų veislių ‘Besztercei’ ir ‘Vörös’ slyvos yra ypač populiarios.

6.2. Geografinės vietovės nulemtos specifinės spiritinio gėrimo savybės

Vietoje auginamos slyvos yra viena iš dažniausiai tradiciniam pálinka varymui regione naudojamų žaliavų. Produkte „Nagykunsági szilvapálinka“ yra ne mažiau kaip 40 proc. slyvų veislių ‘Vörös’ ir (arba) ‘Besztercei’ slyvų ir jų klonų distiliatų. Slyvų veislės ‘Besztercei’ ir ‘Vörös’ yra valstybės pripažintos veislės, įtrauktos į nacionalinį veislių katalogą.

Dėl Nadkunšago regionui būdingų klimato sąlygų ir didelio saulės šviesos valandų skaičiaus sunoksta ypač skanios, kvapnios slyvos, kuriose yra daug cukraus. Didelis cukraus kiekis distiliatuose, kuriuose yra ne mažiau kaip 40 proc. slyvų veislių ‘Vörös’ ir (arba) ‘Besztercei’ slyvų ir jų klonų, suteikia produktui marcipano ir uogienės poskonių.

Nuo 2008 m. kasmet organizuojamas daug lankytojų pritraukiantis festivalis „Nagykunság Pálinka“ padėjo padidinti spiritinio gėrimo „Nagykunsági szilvapálinka“ populiarumą. Produktas taip pat žinomas ir pripažįstamas tarptautiniu mastu, jis eksportuojamas į įvairias šalis – nuo Rumunijos iki Kanados.

2016 m. lapkričio 11 d. spiritinis gėrimas „Nagykunsági szilvapálinka“ buvo pristatytas pareigūnams ir spaudai per Žemės ūkio ministerijos organizuojamą Trečiąją pálinka degustavimo dieną (https://2015-2019.kormany.hu/hu/foldmuvelesugyi-miniszterium/hirek/eredetvedett-lehet-a-nagykunsagi-szilva-es-birspalinka).

2017 m. spiritinis gėrimas „Nagykunsági szilvapálinka“ buvo pristatytas prekeiviams, gamintojams ir vartotojams konferencijoje „Penkiolika pálinka kilmės apsaugos metų“, kuri buvo surengta 78-ojoje nacionalinėje žemės ūkio ir maisto pramonės parodoje (OMÉK).

2017 m. spiritinis gėrimas „Nagykunsági szilvapálinka“ taip pat buvo pristatytas Berlyno tarptautinėje parodoje „Grüne Woche“ ir Bukarešto parodoje „Indagra“.

Produkto „Nagykunsági szilvapálinka“ kokybę taip pat patvirtina šie konkursuose jo pelnyti apdovanojimai:

— 2018 m. Diulos pálinka ir spiritinių gėrimų konkurse „Brillante“ pelnytas bronzos medalis,

— 2017 m. Penktajame regioniniame Palóc pálinka ir spiritinių gėrimų konkurse pelnytas bronzos medalis,

— 2017 m. Diulos pálinka ir spiritinių gėrimų konkurse „Brillante“ pelnytas bronzos medalis,

— 2013 m. Ketvirtajame Vašo medės viešajame pálinka ir spiritinių gėrimų konkurse pelnytas aukso medalis,

— 2012 m. Vengrijos produktų konkurse pelnytas didysis prizas,

— 2012 m. Trečiajame Vašo medės viešajame pálinka ir spiritinių gėrimų konkurse pelnytas aukso medalis,

— 2009 m. Septynioliktajame Vengrijos nacionaliniame pálinka ir tarptautiniame vaisių spiritinių gėrimų konkurse pelnytas sidabro medalis,

— 2008 m. Diulos šešioliktajame Vengrijos nacionaliniame pálinka ir tarptautiniame vaisių spiritų konkurse pelnytas sidabro medalis,

— 2008 m. Diulos šešioliktajame Vengrijos nacionaliniame pálinka ir tarptautiniame vaisių spiritinių gėrimų konkurse pelnytas pirmasis apdovanojimas,

— 2000 m. Diulos pirmajame festivalyje „Pot Still“ pelnytas bronzos medalis.

7. Europos Sąjungos, nacionalinės ir (arba) regioninės nuostatos

— 1997 m. įstatymas XI dėl prekių ženklų ir geografinių nuorodų apsaugos,

— 2008 m. įstatymas LXXIII dėl pálinka, vynuogių išspaudų pálinka ir Nacionalinės pálinka tarybos,

— 2009 m. liepos 30 d. Vyriausybės dekretas Nr. 158/2009, kuriuo nustatomos išsamios taisyklės dėl žemės ūkio produktų ir maisto geografinių nuorodų apsaugos ir dėl produktų patvirtinimo,

— 2012 m. vasario 29 d. Vyriausybės dekretas Nr. 22/2012 dėl Nacionalinio maisto grandinės saugos biuro,

— 2008 m. sausio 15 d. Europos Parlamento ir Tarybos reglamentas (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinantis Tarybos reglamentą (EEB) Nr. 1576/89,

— 2013 m. liepos 25 d. Komisijos įgyvendinimo reglamentas (ES) Nr. 716/2013, kuriuo nustatomos Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos taikymo taisyklės.

8. Pareiškėjas

8.1. Valstybė narė, trečioji šalis arba juridinis ar fizinis asmuo

Pavadinimas: Szicsek Pálinkafőzde Korlátolt Felelősségű Társaság (Spirito varykla „Szicsek Pálinka Ltd“)

8.2. Visas adresas (gatvė, namo numeris, vietovė, pašto kodas, šalis)

Adresas: Ókincsem III. keresztút 10-14, 5461 Tiszaföldvár, Hungary

9. Geografinės nuorodos papildymas

Papildoma nuoroda turi būti nurodyta atskirai nuo pavadinimo.

Papildoma nuoroda: „Érlelt“ (brandintas)

Spiritinis gėrimas „Nagykunsági szilvapálinka“ gali būti paženklintas papildomu terminu érlelt (brandintas), jei jis brandinamas 5.4.2.1 punkte nurodytu būdu.

Papildoma nuoroda: „Gyümölcságyon érlelt“ arba „Ágyas“ (brandintas ant vaisių)

Spiritinis gėrimas „Nagykunsági szilvapálinka“ gali būti ženklinamas papildomais terminais Gyümölcságyon érlelt arba Ágyas (brandintas ant vaisių), jei jis brandinamas 5.4.2.2 punkte nurodytu būdu.

10. Specialios ženklinimo taisyklės

Ant pakuotės turi būti nurodyta ši informacija:

„földrajzi árujelző“ (geografinė nuoroda) (atskirai nuo pavadinimo).

(1) OL L 130, 2019 5 17, p. 1.